Töluvert um staðalmyndir og kynþáttafordóma á íslenskum netmiðlum Bjarki Ármannsson skrifar 12. ágúst 2014 15:20 Töluvert ber á ummælum á íslenskum netfréttamiðlum sem einkennast af kynþáttafordómum , byggðum á staðalmyndum um hópa fólks . Þetta segir í niðurstöðum nýrrar greiningar á hatursorðræðu á netmiðlum sem unnin var fyrir mannréttindaráð Reykjavíkur og kynnt var í dag . Í greiningunni segir einnig að algengast sé að fordómafull ummæli séu sett fram í garð múslima . Einnig séu algeng ummæli sem einkennast af þjóðernishyggju og ný-rasisma . Mikill meirihluti ummælanna , um 75 prósent , séu skrifuð af karlmönnum . Þá segir að fordómafull ummæli á netfréttamiðlum séu iðulega ómálefnaleg og oft dónaleg . Hins vegar segir að „ fyrir hver fordómafull ummæli þar sem settar eru fram alhæfingar um hópa fólks byggt á staðalmyndum eru að jafnaði 2 - 3 ummæli þar sem þeim er svarað með rökum og upplýsingum . “ Greiningin komst að þeirri niðurstöðu að mikill , merkjanlegur munur sé á umræðunni varðandi þessi tvö mál , þó í bæði skiptin hafi það verið til umræðu hvort múslimar ættu að fá að byggja mosku á Íslandi . Umræðan í tengslum við ummæli Sveinbjargar hafi verið mun grófari og þar hafi verið að finna mikinn fjölda af ummælum sem einkenndust af ný-rasisma , kynþáttahyggju og þjóðernishyggju og þó nokkuð af ummælum sem gætu mögulega verið skilgreind sem hatursorðræða . Eins og greint var frá bárust Salmann Tamimi , einum forsvarsmanna Félags múslima , morðhótanir í ummælakerfum sem hann hugðist kæra . „ Helsta ástæða þessa munar er líklega sú að í tengslum við seinni umræðuna voru margir einstaklingar sem gegna , eða voru að sækjast eftir , opinberum valdastöðum í samfélaginu sem tjáðu sig með neikvæðum hætti um byggingu mosku í Reykjavík , “ segir í niðurstöðum greiningarinnar . „ Sú orðræða , ásamt þögn ýmissa valdamikilla aðila , kann að hafa verið túlkuð sem svo að það væri búið að gefa samfélagslegt samþykki fyrir því að setja slíkar skoðanir fram á opinberum vettvangi . “ Ummæli um samkynhneigðaÍ greiningunni voru einnig skoðuð ummæli við aðsendar greinar , viðtöl , fréttir og pistla um hinsegin fólk , flest þeirra tengd frétt um ummæli tónlistarmannsins Gylfa Ægissonar á Facebook þess efnis að hann teldi gleðigöngu hinsegin fólks „ skemma börn . “ Einnig voru skoðaðar fréttir og viðtöl um viðhorf leiðtoga trúfélaga til samkynhneigðar . Greiningin komst að þeirri niðurstöðu að þar væri að finna nokkur ummæli sem hugsanlega gætu verið skilgreind sem hatursorðræða samkvæmt hegningarlögum . Óvíst sé þó hvort ákært yrði fyrir þessi ummæli , sé litið til dómaframkvæmdar . Í niðurstöðunum segir meðal annars : „ Mikil umræða er um tjáningarfrelsi án skilnings á lagalegum takmörkum þess hugtaks . Mörgum sem taka þátt í umræðunni finnst það vera „ pólitískt eitur og skoðanakúgun “ að mega ekki tjá fordómafullar skoðanir ... Eitt helsta einkennið er skortur á virðingu fyrir skoðunum annarra og skortur á rökræðu . Almennt svarar meirihluti þátttakenda þeim sem þeir eru ósammála með móðgunum og rökleysum frekar en af kurteisi og með rökum . “ Greiningin var unnin af Bjarneyju Friðriksdóttur , doktorsnema í Evrópulöggjöf . Lesa má greininguna í heild sinni , með fjölmörgum dæmum um ummæli sem skoðuð voru , í viðhengi við þessa frétt .